ওয়ানডে শক্তিতে বড় বড় দলকে চোখ রাঙাতে শিখে যাওয়া মাশরাফিরা টি-টোয়েন্টি ফরম্যাটে হওয়া সবশেষ এশিয়া কাপের ফাইনাল খেলেছিল। ফাইনাল খেলেছে ২০১২-র ওয়ানডে আসরেও। মাঝখানে ২০১৪-র আসরটি খারাপ গেলেও তিন আসরের দুটিতে ফাইনাল খেলা বাংলাদেশ এবার অন্য মর্যাদা নিয়েই গেল আমিরাতে। সেই সঙ্গে ওয়েস্ট ইন্ডিজের বিপক্ষে সম্প্রতি ওয়ানডে এবং টি-টোয়েন্টি সিরিজ জিতে আসার আত্মবিশ্বাসের বিচ্ছুরণও থাকল মাহমুদ উল্লাহর কথায়। ঢাকা ছেড়ে যাওয়ার আগে শাহজালাল আন্তর্জাতিক বিমানবন্দরে সংবাদমাধ্যমকে বলে গেলেন, ‘আত্মবিশ্বাসের কথা বললে বলব আমরা দল হিসেবে খুব ভালোভাবে যাচ্ছি। কারণ ওয়েস্ট ইন্ডিজের বিপক্ষে সবশেষ সিরিজ খুব ভালো খেলে জিতেছি আমরা। আর আমাদের সবশেষ এশিয়া কাপও খুব ভালো গিয়েছে। দুটি এশিয়া কাপের (তিনবারের মধ্যে) ফাইনাল খেলেছি আমরা।’